Baba, ma ernstig beseer in Nigel-ongeluk(Foto verskaf deur ER24) ŉ Babadogtertjie is in ŉ kritieke toestand en haar ma het ernstige beserings opgedoen in ŉ ongeluk Woensdagoggend op die R550 buite Nigel in die ooste van Gauteng. Ross Campbell, woordvoerder van ER24, sê die ma se motor het teen ŉ bakkie gebots. “Paramedici het omstreeks 06:15 saam met die brandweer, metropolisie en polisie by die toneel opgedaag. Die babadogtertjie is tydens die ongeluk uit die motor geslinger en het langs die motor gelê. Sy was in ŉ kritieke toestand. Haar ma was in die wrak vasgekeer en het ernstige beserings opgedoen.” Ma en baba is op die toneel behandel en gestabiliseer. Die brandweer het meganiese toerusting gebruik om die vrou uit die wrak te bevry en hulle is daarna na ŉ hospitaal geneem vir verdere behandeling. Twee mans in die bakkie het geringe beserings opgedoen. Hulle is ook deur ER24 na ŉ hospitaal geneem. Die polisie stel ondersoek in.